4 ภารกิจสำคัญที่องค์กรธุรกิจควรต้องเร่งจัดการ เพื่อก้าวสู่การลดการปล่อยก๊าซเรือนกระจกสุทธิเป็นศูนย์ มีอะไรบ้าง
4 ภารกิจสำคัญที่องค์กรธุรกิจควรต้องเร่งจัดการ เพื่อก้าวสู่การลดการปล่อยก๊าซเรือนกระจกสุทธิเป็นศูนย์ ได้แก่


1. เร่งลดการปล่อยก๊าซคาร์บอนจากการดำเนินงานและห่วงโซ่อุปทานของบริษัท โดยข้อมูลของ PwC พบว่า การปล่อยก๊าซคาร์บอนจากห่วงโซ่อุปทานส่งผลกระทบโดยตรงต่อการดำเนินงานของบริษัทส่วนใหญ่ถึง 65-95% ซึ่งแม้ว่าบริษัทจำนวนมากจะตระหนักถึงความจำเป็นในการต้องจัดการกับการปล่อยก๊าซในส่วนนี้ แต่ก็ยังไม่ได้เร่งลงมือปฏิบัติ โดยกลัวว่าจะมีความยุ่งยากซับซ้อน 


2. ทำความเข้าใจความเสี่ยงด้านสภาพภูมิอากาศ และจัดการความเสี่ยงได้อย่างรวดเร็ว ความเสี่ยงที่ยากต่อการจัดการมากที่สุด คือ ความเสี่ยงที่องค์กรยังไม่ได้มีการประเมินอย่างเหมาะสม เช่น ความเสี่ยงทางกายภาพที่เกิดจากการเปลี่ยนแปลงของสภาพภูมิอากาศ ซึ่งบทเรียนสำคัญที่ทุกๆ องค์กรจะต้องจดจำ คือ จะต้องมีการระบุและจัดการความเสี่ยงอย่างรอบด้าน ทั้งจากห่วงโซ่อุปทาน และแหล่งทรัพยากรต่างๆ ทั้งในระยะสั้นและระยะยาว
 

3. เคลื่อนย้ายและจัดหาแหล่งเงินทุนที่ยั่งยืน การก้าวสู่การลดการปล่อยก๊าซเรือนกระจกสุทธิเป็นศูนย์ขององค์กรจำเป็นต้องอาศัยเงินทุนจากภาคเอกชน เช่น โครงการ Glasgow Financial Alliance for Net Zero (GFANZ) ซึ่งเป็นการรวมตัวของกลุ่มบริษัททางการเงินกว่า 450 แห่งทั่วโลก เพื่อบริหารสินทรัพย์รวมกว่า 130 ล้านล้านดอลลาร์สหรัฐ โดยสนับสนุนการปล่อยสินเชื่อและการลงทุนที่มีเป้าหมายของการลดการปล่อยก๊าซเรือนกระจกสุทธิเป็นศูนย์ และ The Sustainable Markets Initiative ซึ่งเป็นโครงการที่มุ่งเน้นการสร้างความร่วมมือระดับโลก เพื่อให้ภาคเอกชนสามารถเปลี่ยนสู่ Net Zero ได้อย่างยั่งยืน เป็นต้น นอกจากนี้ การลงทุนด้านเทคโนโลยียังถือเป็นสิ่งสำคัญในการบรรลุเป้าหมาย Net Zero ด้วยเช่นกัน โดยในขณะที่การลงทุนด้านเทคโนโลยีที่เกี่ยวกับสิ่งแวดล้อมเพิ่มสูงขึ้น แต่การศึกษาพบว่า การลงทุนมุ่งเน้นไปที่โซลูชันในการช่วยลดการปล่อยก๊าซคาร์บอนเพียง 20% เท่านั้น หมายความว่า ยังมีโอกาสอีกมากในการพัฒนาเทคโนโลยีที่จะช่วยสร้างผลกระทบในระดับที่มากกว่าที่เป็นอยู่ 


4. การจัดทำรายงานความยั่งยืนและการตรวจสอบต้องมีประสิทธิภาพ และมีข้อมูลที่ถูกต้อง ในรายงานการสำรวจนักลงทุนทั่วโลกของ PwC เมื่อปี 2021 พบว่า มีเพียง 1 ใน 3 ของผู้ตอบแบบสอบถามที่คิดว่า การรายงานด้าน ESG มีคุณภาพดีเพียงพอแล้ว สะท้อนให้เห็นถึงความสำคัญของการสร้างความเชื่อมั่น ขณะที่หน่วยงานกำกับก็ต้องการให้องค์กรเปิดเผยข้อมูล และกำหนดมาตรฐานต่างๆ ในการวางกรอบที่จะสร้างความน่าเชื่อถือให้กับการรายงานของตน ในทางตรงกันข้าม หน่วยงานกำกับก็จะต้องทำหน้าที่ตรวจสอบอย่างรวดเร็วและมีประสิทธิภาพตามมาตรฐานสากลเช่นกัน ทั้งนี้ ภาคธุรกิจที่ต้องการจัดทำรายงานความยั่งยืน สามารถเริ่มศึกษาหาข้อมูลจากแนวทางของ World Economic Forum (WEF) และ International Sustainability Standards Board (ISSB) ได้
การวิเคราะห์ทางการเงิน & เศรษฐศาสตร์การเงิน,ความรู้ทางการเงิน